રિક્ષાવાળાઓની દાદાગીરીના બનાવો દરરોજ અનેક લોકો સાથે બને છે. રિક્ષાવાળાઓ ભાડાનો ઇનકાર કરવાથી લઈને ભાડામાં અનેકગણો વધારો લઈને પૅસેન્જરોને લૂંટે છે એવી ફરિયાદો હવે સામાન્ય બની ગઈ છે અને એમાં ગઈ કાલે એક ઘટનાનો વધારો થયો હતો. ઘાટકોપર (વેસ્ટ)માં રેલવે-સ્ટેશનની બહાર ગઈ કાલે રાતે સાડાનવ વાગ્યે ભાડાની રકઝકમાં રિક્ષા-ડ્રાઇવરોએ ભેગા મળીને વિક્રોલી પાર્ક સાઇટના એક પૅસેન્જરને માર માર્યો હતો. એથી ઉશ્કેરાયેલા લોકોએ પોતાનો પરચો બતાવતાં ત્યાં ઊભેલી ચાર રિક્ષાની તોડફોડ કરી હતી. એને કારણે ઘાટકોપર રેલવે-સ્ટેશન પાસેનું વાતાવરણ તંગ થઈ ગયું હતું. પોલીસની ચાર વૅને આવી પહોંચીને મામલો થાળે પાડ્યો હતો.